SF sikrede sig to mandater til Europa-Parlamentet, da folketingspolitiker Karsten Hønge skaffede partiet næsten 20.000 stemmer og sig selv en stol i Bruxelles ved valget.

Men festen i SF-lejren udviklede sig hurtigt til en decideret krise midt i de afgørende dage af valgkampen op til folketingsvalget 5. juni 2019.

For Karsten Hønge ville alligevel ikke have sin plads i Europa-Parlamentet og satsede i stedet på at blive genvalgt til Folketinget. Så de 20.000 vælgere, der havde stemt på ham personligt, fik sig lidt af en lang næse.

© Scanpix Det gør SF for at undgå ny brøler - SF laver en tilføjelse til deres retningslinjer for samtlige af partiets opstillede kandidater til alle valg. - Hvis man er kandidat til to eller flere valg, som falder samtidig, skal kandidaten i god tid melde ud over for offentligheden, hvilket hverv de prioriterer. - Prioriteren skal meldes ud både internt og ikke mindst offentligt. - SF's landsledelse italesætter, at det aldrig må gentage sig i deres politiske og organisatoriske beretning på landsmødet. Kilde: SF's landsledelse.

Og beslutningen fik da også sindene i kog både internt i SF og i snart sagt alle afkroge af Danmark.

Ifølge SF’s næstformand og medlem af landsledelsen i SF, Lise Müller, var hele affæren bekostelig for partiet, der midt i shitstormen kæmpede for at få stemmer nok til at sikre et nyt flertal og Mette Frederiksen (S) en plads i Statsministeriet.

- Det, at der i de sidste dage op mod valget var så betydelig en kritisk og velfortjent storm mod os, betød noget. Og jeg tror også, at man kan se det på valgresultatet. Jeg tror, det betød noget negativt for vores folketingsvalg, siger Lise Müller.

’Vi ønsker jo ikke at få et dårligt valg’

SF’s landsledelse har derfor op til partiets landsmøde i dag og i morgen i Kolding skrevet i både den organisatoriske og politiske beretning, at det ikke skal gentage sig.

'Landsledelsen noterer sig dog, at uklarheden om, hvem der skulle tage pladsen i Europa-Parlamentet som følge af en dobbeltopstilling bør undgås fremadrettet', står der i den politiske beretning, som skal behandles på landsmødet.

Lise Müller forklarer:

- Det, at vi beskæftiger os med det i de organisatoriske og politiske beretninger, er et udtryk for, at hele partiet finder det nødvendigt at adressere det, og at evalueringen har vist os, at det simpelthen var en klar fejl, som vi begik. Det må ikke ske igen.

Lise Müller, næstformand, SF(Foto: Mads Claus Rasmussen/Ritzau Scanpix) (Foto: Mads Claus Rasmussen © Scanpix)

- Vi ønsker ikke at beklikke vores troværdighed, og vi ønsker jo ikke, at vi skal få et dårligt valg, siger Lise Müller.

Da Karsten Hønge takkede nej til sin plads i Europa-parlamentet, gik pladsen til SF’s Kira Marie Peter-Hansen.

Ingen regelændringer på vej i SF

Men selv om der ifølge Lise Müller er bred enighed fra top til bund i SF om, at fejlen med den dobbeltopstillede Karsten Hønge ikke må og skal gentage sig, er det rent faktisk muligt – også efter weekendens landsmøde.

© Scanpix Karsten Hønge sagde nej til EU - Karsten Hønge fik 19.687 personlige stemmer ved Europa-Parlamentsvalget i 2019. - Samlet fik SF to mandater i Europa-Parlamentet - Ét til Margrete Auken og ét til Karsten Hønge. - Karsten Hønge takkede dog nej til pladsen for i stedet at blive i Folketinget for SF. - Derfor blev det den unge SF'er Kira Marie Peter-Hansen, der med 15.765 stemmer fik det tredjehøjeste personlige stemmetal for SF ved valget. - Karsten Hønge blev efter flere dage i mediemodvind genvalgt til Folketinget med 4.146 personlige stemmer på Fyn. Kilde: DR.dk, KMDvalg.dk

For selv om landsledelsen 'noterer' og 'konstaterer', at det ikke bør ske igen, bliver der ikke lagt op til regelændringer på landsmøde, der vil gøre det umuligt i fremtiden.

Fx vil det fremover være muligt for et folketingsmedlem for SF at stille op til kommunalvalget og blive valgt. Men skulle SF’eren blive valgt til kommunalbestyrelsen, må vedkommende vælge den ene eller den anden post fra efter valget.

I adresserer det til landsmødet, men I kommer ikke til at ændre nogle regler. Så på den måde risikerer I vel at stå i den samme situation i fremtiden?

- Ja, det kan man selvfølgelig altid sige. Men jeg tror, at man skal se det her sådan, at vi helt fra toppen til bunden i partiet ved, at det var en klar fejl. Vi lægger os fladt ned, og det kommer ikke til at ske igen.

- Lovene er jo primært et redskab til uenigheder, hvor man kan slå fast ved en afstemning, hvordan nogle regler skal være. Det var og er der ikke her. Det her var en klar fejl. Og jeg er fuldstændig overbevist om, at det ikke kommer til at ske igen, siger Lise Müller.